Garazi Albizua

Garazi Albizua Castelao (Santurtzi, Bizkaia, 1985) bizkaitar idazle, diseinatzaile grafiko eta komikigilea da, feminista.

2025ean Euskadi Literatura Saria, Gaztelaniazko literatura atalean, irabazi du Termita lanarekin.

 Biografia 
Betidanik izan da irakurle eta marrazkilari sutsu. Garazi Albizua diseinu grafikoan diplomatua da eta argitalpen-diseinu eta -produkzioan ikasketak egin ditu.

Euskal Idazleen Elkartean lan egiten du eta 2015etik komiki eta zientzia-fikziozko zenbait eleberri kaleratu ditu: Nola egiten dute dortokek?, Kemena, Izadia, Geun, Lea ipurterrea eta harmonika trebea eta Iruleak, besteak beste. Horietako gehienak Denonartean argitaletxe nafarrarekin plazaratu ditu, eta Amaia Ballesteros diseinatzaile grafikoaren ilustratzazioekin.

Idazmen eta literatur tailerrak ematen ditu (esaterako, Santurtzi eta Erandioko literatura taldeak, eta Bilboko Louise Michel liburutegiko sormen tailerra), eta hainbat jardueratan parte hartzen du zenbait Emakumeen Etxetan ere. 

Geuretik Sortuak proiektuan parte hartu zuen 2021ean eta Leitzan egin zuen egonaldi bat. Mikro mitologiaren ikuspuntutik harriaz eta harriak Leitzan duen presentziaz idatzi zuen.

 Lanak 
 Eleberrigintza 
 Izadia (2018, Denonartean)
 Geun (2019, Denonartean): Izadiatik alde egin dute Jonek eta Joanesek. Ez dakite non dauden, bestalde Malder izeneko beste gazte batekin elkartu dira, harekin jakingo dute zer den benetako Izadia eta euren egoeraren jabe izango dira. Gainera bizi diren izaki espaziala gaixorik dago, agian ezerk ere ez du inporta, agian guztiak desagertuko baitira.
 Gaizkileen Galtzada (2023)

 Haur literatura 
 Nola egiten dute dortokek? (2015, Denonartean)
 Kemena (2017, Denonartean): hiru istorio kontatzen ditu komikiak. Amanek bost urte ditu, Kattalinek beti zirikatzen du! Kattalinek nahiago du eskolarako bidea bere lagun Olaiarekin bakarrik egin.
 Lea ipurterrea eta harmonika trebea (2021). Leak harmonika trebea aurkitu du kutxan. Dohain izugarria du harmonikak: edonon, edonoiz joz gero, dantzan jarriko ditu bertakoak!
 Gaizkileen galtzada (2023, Pamiela)

 Elkarlanak 

 La Décima Musa (2019, JotDown): bideojokoei eskainitako ipuin bilduma horretan A mí querido papá ipuinarekin parte hartu du Albizuak.

 Komikia 
 Kemena (2017, Denonartean)
 Iruleak (2022, Txalaparta): historia eta fantasia harilkatzen dituzte Garazi Albizuaren testu iradokitzaileak eta Olga Carmona Peralen ilustrazio indartsuek istorio irudimentsu batean; hitzaurrea Uxue Alberdirena da. Gidoiaren arabera, Mar gazteak hiru mamuren bisita jasoko du, Dickensen Eguberri kanta eleberri ezagunean bezala. 'Mamuak' historiako hiru emakume aparta eta independenteak dira: Margaret Fuller, Margarita Angulemakoa eta Inés Joyes y Blake. Gainera, badira beste hiru protagonista femenino ere (hiru 'iruleak', plano jasoago batean mugitzen direnak): Kloto, Lakesis eta Atropos. Haiek bidaltzen dizkiote Mar gazteari mamuak, 'zeru' edo planeta urrun batetik gizakien patuarekin jolasean; kasu honetan, euren arteko norgehiagokan, mamu-bisiten bidez ea hiruretako nork duen eragin handiena Mar pertsonaiaren pentsaeran eta bizitzan. 

 Sariak 

 2025:  Euskadi Literatura Saria, Gaztelaniazko literatura atalean. Termita (2024, Galaxia Gutenberg)

 Erreferentziak 

 Kanpo estekak 

 Garazi Albizua  Komikipedia
 Iruleak komikiaren Story board-a ikusgai. (Txalaparta eta Olga Carmona) Twitter
 «Ahizpatasuna, enpatia, eta ikusten ez dugun baina inguratzen gaituen hari hori ditu 'Iruleak' komikiak» Hitzokei, EITB, 2022-10-28 

Kategoria:Garazi Albizua
Kategoria:XXI. mendeko emakume idazleak
Kategoria:XXI. mendeko Euskal Herriko idazleak
Kategoria:Emakume diseinatzaileak
Kategoria:Emakume komikigileak
Kategoria:Feministak